Document ID: 32004R0615

Kommissionens forordning (EF) nr. 615/2004
af 1. april 2004
om ophævelse af forordning (EF) nr. 8/2004, (EF) nr. 9/2004 og (EF) nr. 10/2004 om suspension af præferencetolden og genindførelse af tolden ifølge den fælles toldtarif ved indførsel af storblomstrede roser, småblomstrede roser og enkeltblomstrede nelliker (standard) med oprindelse i Israel
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 4088/87 af 21. december 1987 om betingelserne for anvendelse af præferencetold ved indførsel af visse af blomsterdyrkningens produkter med oprindelse i Cypern, Israel, Jordan og Marokko samt på Vestbredden og i Gazastriben(1), særlig artikel 5, stk. 2, litra b), og
ud fra følgende betragtninger:
(1) Som følge af Rådets afgørelse 2003/917/EF af 22. december 2003 om indgåelse af en aftale i form af brevveksling mellem Det Europæiske Fællesskab og Staten Israel om gensidige liberaliseringsforanstaltninger og erstatning af protokol nr. 1 og 2 til associeringsaftalen EF-Israel(2) er det fra den 1. januar 2004 ikke længere nødvendigt at fastsætte mindsteimportpriser for import af roser og nelliker fra Israel, idet al import inden for de grænser, der er fastsat i toldkontingentet, er omfattet af præferencetoldordningen.
(2) Der er imidlertid alligevel foretaget en beregning af disse priser, hvilket har ført til vedtagelsen af Kommissionens forordning (EF) nr. 8/2004(3) om storblomstrede roser, Kommissionens forordning (EF) nr. 9/2004(4) om småblomstrede roser og Kommissionens forordning (EF) nr. 10/2004(5) om enkeltblomstrede nelliker (standard).
(3) Det er derfor nødvendigt at genindføre den præferencetold, der blev indført ved Rådets forordning (EF) nr. 747/2001 af 9. april 2001 om forvaltning af fællesskabstoldkontingenter og referencemængder for varer, der er præferenceberettigede i medfør af aftalerne med visse Middelhavslande og om ophævelse af forordning (EF) nr. 1981/94 og (EF) nr. 934/95(6).
(4) Forordning (EF) nr. 8/2004, (EF) nr. 9/2004 og (EF) nr. 10/2004 bør derfor ophæves med virkning fra nævnte forordningers ikrafttrædelsesdato, idet tilbagebetalingen af den told, der er opkrævet i henhold til nævnte forordninger, kan foretages i overensstemmelse med bestemmelserne i Rådets forordning (EØF) nr. 2913/92 af 12. oktober 1992 om indførelse af en EF-toldkodeks(7) og Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks(8).
(5) Kommissionen bør træffe disse foranstaltninger i perioden mellem møderne i Forvaltningskomitéen for Levende Planter og Blomsterdyrkningens Produkter -
UDSTEDT FØLGENDE FORORDNING:
Artikel 1
Forordning (EF) nr. 8/2004, (EF) nr. 9/2004 og (EF) nr. 10/2004 ophæves.
Artikel 2
Denne forordning træder i kraft den 2. april 2004.
Den anvendes fra den 7. januar 2004.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 1. april 2004.

Labels: 3
15
18
6